افغانستان لومړۍ شل اوریزه کې ایرلینډ ته ماتې ورکړه
د هند په نوي ډهلي کې د کرکټ شل اوریزه سیالۍ کې افغانستان د ایرلینډ د ١٦٦ منډو هدف په څلور لوبغاړو پوره کړ.
د افغانستان کرکټ ملي ټیم نن د نوي ډهلي په گریټر نویډا کرکټ میدان کې د ایرلینډ سره د دریو شل اوریزو سیالیو لومړۍ سیالي درلوده. ایرلینډ په خپل لومړي نوبت کې ١٦٥ منډې جوړې کړې او افغانستان ته ېې د گټلو دپاره د یو ١٦٦ منډو هدف ورکړ.د ایرلنډ لوبغاړي تامسن ٥٦ او کپتان پورټ فیلډ ٣٩ منډې وکړې. د افغانستان له لوري محمد شهزاد ،نجیب ترکي او سمیع الله شینواري ډیره ښه لوبه وکړه او ډیر په اسانه ېې ورکړل شوی هدف په اتلسم اوور کې پور کړ. ټولو نه زیاتې منډې سمیع الله شینواري وکړې،په شپږ دیرش توپونو ېې شپږ پنځوس منډې وکړې. شهزاد ۴٧ ،نجیب ترکي ٢٧ او کپتان اصغر ستانکزي ٢٠ منډې جوړې کړې. شفیق الله شفق چې ډیره موده پس ټیم ته راستون شوی و،لوبه ېې په شپږیزه ختمه کړه. په توپ اچونه کې نن د افغانستان سره شاهپور ځدران هم مل وه،خو هغسې نه ځلید چې انتظار ېې کیده،نور لوبغاړو محمد نبي راشد ارمان او کریم جنت هم د ایرلینډ مقابل ښه توپ اچونه ونکړه . یوازې حمزه هوتک ښه وځلید او دوه لوبغاړي ېې وسوزول. د دې لومړۍ بریا سره د دریو شل اوریزو سیالیو په لړ کې افغانستان یو صفر مخکې دی. دویمه شل اوریزه د مارچ په لسمه د جمعې په ورځ ده.افغانستان په هند کې د ایرلینډ کوربه دی او د شل اوریزو نه علاوه پینځه یو ورځنۍ او یوه څلور ورځنۍ سیالي هم په دې میدان ورسره لري.